Dié motors kry nul vir veiligheid ná toetsDie Mahindra Scorpio. Foto: Skermskoot uit die video Vyf motors van bekende vervaardigers het vandeesweek tydens die laaste ronde van die internasionale Global NCAP-motorveiligheidstoets in Indië nul vir motorveiligheid gekry. Die doel van dié New Car Assessment Program (NCAP) is om veiligheid in motors te bevorder deur onafhanklike navorsing en toetse wat die veiligheidseienskappe van motors met ander evalueer en die resultate aan die publiek bekend te maak. Die motors wat in die laaste rondes getoets was, is die Renault Kwid, Maruti Suzuki Celerio, Maruti Suzuki Eeco, Mahindra Scorpio SUV en die Hyundai Eon. Hoewel oorhoofs dieselfde, het dié motors nie noodwendig dieselfde spesifikasies as die Suid-Afrikaanse weergawes nie. David Ward, uitvoerende hoof van Global NCAP, het aan die webwerf Car Mag vertel dié toetse het weereens die belangrikheid van sterk motors aan vervaardigers beklemtoon. “Die jongste resultate wys hoe belangrik dit vir motors is om ŉ raamwerk te hê wat in ŉ ongeluk stabiel kan bly,” het hy gesê. “ŉ Sterk raamwerk en lugsakke is ŉ noodsaaklikheid en voorvereiste vir die veiligheid van die insittendes. Dit is baie vreemd dat ŉ vervaardiger soos Renault ŉ motor soos die Kwid sal vervaardig sonder iets soos lugsakke.” Drie weergawes van die Kwid het dié toets gedop. Die motorvervaardiger het egter gesê ŉ vierde weergawe van die motor sal binnekort bekendgestel word. Ward het bygevoeg geen vervaardiger behoort motors te vervaardig wat nie aan die regte standaarde voldoen nie. “Vervaardigers moet seker maak dat die nuwe modelle die minimum veiligheidsvereistes van die Verenigde Nasies slaag.” Kyk hoe die motors die veiligheidstoetse dop: Bron: Car Mag